Primarul comunei Roșia Montană, achitat de acuzațiile de abuz în serviciu
- Bianca Ion
- 15 martie 2024, 20:16
Primarul comunei Roșia Montană a fost achitat de acuzațiile de abuz în serviciu, după ce fusese condamnat în prima instanță. Decizia de achitare a devenit definitivă, el fiind absolvit de orice vină în acest caz.
Primarul comunei Roșia Montană, achitat
Primarul comunei Roșia Montană, Eugen Furdui, membru al Partidului Național Liberal, a fost achitat vineri de către Curtea de Apel Alba Iulia, după ce, în prima instanță, la Judecătoria Câmpeni, fusese condamnat în mai 2023 la o pedeapsă de 2 ani și 8 luni de închisoare cu suspendare pentru abuz în serviciu.
Instanța a acceptat apelul formulat de primar împotriva sentinței penale pronunțate de Judecătoria Câmpeni și a anulat această hotărâre conform soluției pe scurt publicate pe portalul Curții de Apel Alba Iulia.
"Achită pe inculpatul Furdui Eugen de sub învinuirea săvârşirii infracţiunii de abuz în serviciu (...) Definitivă", se arată în soluţia CA Alba Iulia.
Ce acuzații i s-au adus lui Eugen Furdui
La data de 30 mai 2023, Eugen Furdui a fost condamnat la o pedeapsă de 2 ani și 8 luni de închisoare cu suspendare pentru abuz în serviciu, fără a beneficia de un acord de recunoaștere. Primarul a fost pus sub acuzare de către procuror în 2022, pentru că în august 2020 ar fi numit un funcționar public în compartimentul de achiziții publice fără organizarea unui concurs.
Dacă hotărârea primei instanțe ar fi fost menținută la Curtea de Apel Alba Iulia, acesta ar fi pierdut dreptul de a candida. Edilul a fost anterior criticat pentru lipsa sa de susținere în ceea ce privește includerea Roșiei Montane în patrimoniul UNESCO, exprimându-și dorința de a relua exploatările miniere.
Roșia Montană, inclusă în Patrimoniului Mondial al UNESCO
Comitetul Patrimoniului Cultural UNESCO a decis pe 27 iulie 2021, înscrierea sitului Roşia Montană în Patrimoniul Cultural Imaterial al Umanităţii. Decizia a fost luată în urma recomandării ICOMOS – Consiliul Internațional al Monumentelor și Siturilor.Imediat după aflarea deciziei, președintele României, Klaus Iohannis, a transmis un mesaj prin care și-a exprimat susținerea față de decizia în cauză.
"Salut includerea peisajului cultural minier de la Roșia Montană în patrimoniul umanității! Prin eforturi conjugate ale autorităților și specialiștilor, Roșia Montană trebuie să devină un model de punere în valoare a patrimoniului prin dezvoltarea durabilă a zonei", scria atunci Klaus Iohannis pe Facebook.